8กองทุนเจ๋ง!กำไรเกิน30%
เปิด 8 กองทุนผลตอบแทนเด่น 9 เดือน กำไรเกิน 30%
6 ต.ค. 2557

เปิด 8 กองทุนผลตอบแทนเด่น 9 เดือน กำไรเกิน 30% 
จากการรวบรวมข้อมูลผลตอบแทนย้อนหลัง 9 เดือน ปี 2557 ของกองทุนรวมทั้งระบบ พบว่า มี 8 กองทุน ให้ ผลตอบแทนมากกว่า 30% โดยส่วนใหญ่เป็นกองทุนหุ้น ทั้งที่มีนโยบายลงทุนในหุ้นทั่วไปและหุ้นขนาดใหญ่ในประเทศ ซึ่งกองทุนทิสโก้ Mid/Small Cap อิควิตี ของบริษัทหลักทรัพย์จัดการกองทุน (บลจ.) ทิสโก้ เป็นกองทุนหุ้นที่ให้ผลตอบแทนสูงสุด คือ 56.79% 
กองทุนทิสโก้ Mid/Small Cap อิควิตี้ มีนโยบายลงทุนได้ทั้งหุ้นในตลาดหลักทรัพย์แห่งประเทศไทย และตลาดหลักทรัพย์เอ็ม เอ ไอ และสามารถลงทุนหุ้นที่มีมูลค่าตลาดไม่เกิน 5 หมื่นล้านบาทได้ และเมื่อวันที่ 27 มิ.ย. 2557 บลจ. ทิสโก้ รายงานการลงทุนหุ้น 5 อันดับแรก ได้แก่ บริษัท โรงแรมเซ็นทรัลพลาซา 8.81% โรงพยาบาลจุฬารัตน์ 8.52% บริษัท วีจีไอ โกลบอล มีเดีย 8.33% บริษัท พี.ซี.เอส. แมชีน กรุ๊ป โฮลดิ้ง 8.10% และบริษัท เวิร์คพอยท์ เอ็นเทอร์เทนเมนท์ 7.62% 
นอกจากนี้ มีกองทุนหุ้นต่างประเทศ 1 กองทุน ได้แก่ กองทุนเค อินเดีย หุ้นทุน โดย บลจ.กสิกรไทย มีผลตอบแทน 36.17% 
อย่างไรก็ตาม กองทุนที่ให้ผลตอบ แทนดีที่สุดในช่วง 9 เดือน เป็นกองทุนผสม ได้แก่ กองทุนไทยทวีทุน 2 บริหารจัดการโดย บลจ.กรุงไทย มีผลตอบแทน 56.79% 
ทั้งนี้ กองทุนไทยทวีทุน 2 เป็นกองทุนสำหรับนักลงทุนสถาบัน อายุโครงการ 10 ปี โดยกำหนดมูลค่าลงทุนขั้นต่ำ 1 ล้านบาท และสามารถลงทุนบริษัทที่อยู่นอกตลาดหลักทรัพย์ได้ เมื่อวันที่ 29 ส.ค. 2557 กองทุนมีสัดส่วนลงทุนในหุ้นสามัญ 55.71% ได้แก่ บริษัท ไรมอน แลนด์ 25.4% บริษัท ทิพยประกันชีวิต (ไม่ได้จดทะเบียนในตลาดหลักทรัพย์) 13.9% และบริษัท มิลล์คอนสตีลอินดัสทรีส์ 10.4% และอีก 42.22% ลงทุนในพันธบัตรธนาคารแห่งประเทศไทย